নবাবগঞ্জে নির্বাচনী প্রচারণায় বাধা  নবাবগঞ্জ (ঢাকা) প্রতিনিধি জানান, ঢাকার নবাবগঞ্জ উপজেলার ইউপি নির্বাচনকে কেন্দ্র করে বিভিন্ন ইউনিয়নে সমর্থক-কর্মীদের নির্বাচনী প্রচারণায় বাধা ও একজনকে হাতুড়ি দিয়ে পিটিয়ে গুরুতর আহত করার অভিযোগ পাওয়া গেছে। স্থানীয় ও পুলিশ সূত্র জানায়, গতকাল উপজেলার শিকাড়িপাড়া ইউনিয়নের নতুন সোনাতলা গ্রামে চেয়ারম্যান প্রার্থী আবদুল জব্বার মিয়ার সমর্থকদের নির্বাচনী প্রচারে বাধা দেয়াকে কেন্দ্র করে মোবাইল ফোনে ডেকে নিয়ে আবদুল জব্বার মিয়ার  কর্মী মো. নাইমকে প্রতিপক্ষের লোকজন হাতুড়ি দিয়ে পিটিয়ে গুরুতর জখম করে। তার আর্তচিৎকারে এলাকাবাসী এগিয়ে এলে দুষ্কৃতকারীরা চলে যায়। স্থানীয় জনতা নাইমকে উদ্ধার করে নবাবগঞ্জ উপজেলা স্বাস্থ্যকেন্দ্রে ভর্তি করে। এ ব্যাপারে আহতের চাচা মো. বাবুল মিয়া নবাবগঞ্জ থানায় একটি অভিযোগ দায়ের করেন। এ ব্যাপারে চেয়ারম্যান প্রার্থী আবদুল জব্বার মিয়া জানান, প্রতিপক্ষের লোকজন ১০ই জুন আমি ও আমার ছেলে এড. বেলায়েত হোসেন ও ডা. আসলামসহ নির্বাচনী প্রচারে বের হলে প্রকাশ্যে গালিগালাজ ও বিভিন্ন রকম হুমকি প্রদান করে। এ ব্যাপারে নবাবগঞ্জ থানায়  একটি সাধারণ ডায়েরি করা হয়েছে।